## uni i FU LOGO.jpg

**XI Национални научни скуп са међународним учешћем**

***Балкан Арт Форум 2024***

**(БАРТФ 2024)**

**Ниш, 18. и 19. октобар 2024. године**

Факултет уметности у Нишу, са Огранком САНУ у Нишу, организује једанаести по реду национални научни скуп са међународним учешћем ***Балкан Арт Форум 2024,*** ради окупљања уметника, педагога, теоретичара, истраживача, који би резултатима својих истраживања, идејама, иновацијама и практичним достигнућима у области уметности подстакли уметничко стваралаштво, уметничко-педагошку теорију и праксу и научна истраживања у области уметности. Организатори позивају заинтересоване да пријаве саопштења и активно учествују у раду међународног научног скупа, који се ове године одржава на тему:

**БАЛКАН АРТ ФОРУМ (БАРТФ) 2024 - УМЕТНОСТ И КУЛТУРА ДАНАС:**

**ФЕНОМЕН ЕМПАТИЈЕ У УМЕТНОСТИ И КУЛТУРИ**

Емпатија је појам који све више засићује лексикон данашње популарне културе. Ова појава се, у свом основном виду, односи на способност разумевања и дељења осећања других. Термин потиче из естетике. Изведен је од грчког „empatheia”, односно „у патосу” (од грч. εν – у; и грч. παθος – осећање, страст) и дословно означава уосећавање, уживљавање, то јест, својеврсно „уношење” (путем интуиције и моторне мимикрије) властитих ставова и осећања у неко уметничко дело или природну појаву (натмурен облак, ведар дан итд.). Концепт који је настао као рефлексија о уметности пре више од једног века, пренет је потом преко психологије у популарну културу, највише захваљујући хибридизацији европске уметности и науке, почетком ХХ века. Питања емпатије, разумевања и прихватања других спадају у универзалне цивилизацијске вредности, баш као и уметност.

У данашње време, када вештачка интелигенција преузима доминацију над људском когницијом и када се хуманизам, као **поглед на свет који истиче разум, етику, правду и филозофски натурализам, налази пред све већим и тежим изазовима, феномен емпатије са разлогом добија све већи простор у научном дискурсу, пре свега у оквирима психологије, педагогије, антропологије и наравно теорије уметности и естетике. Имајући у виду природу актуелног времена и његове све сложеније проблеме који из фундамента и рапидно мењају људском духу познати свет, у фокус овогодишњег научног скупа** *Балкан Арт Форум* биће постављен управо феномен емпатије, као питање од суштинске важности за уметност и културу савременог света.

Тематски оквир за дискусију је широк. Добродошли су сви реферати чији се садржаји могу довести у директну или посредну везу са разумевањем уметничких и културолошких појава кроз феномен емпатије. Основно проблемско питање је усмерено пре свега на процес рецепције уметничког дела, односно на улогу емпатије у том процесу. Да ли је за разумевање идеја и емоција емитованих кроз уметнички израз важно познавати контекст у ком је уметничко дело настало? Да ли је дело могуће разумети и доживети једнако дубоко ако нам није познат аутор, његов менталитет, сензибилитет, психолошки профил, физичке и биолошке карактеристике, социјални статус, припадност одређеној културној средини и друго? У којој мери реципијент у дело пројектује свој телесни и ментални профил и да ли је могуће у потпуности разумети дело из перспективе друге особе, без уплива сопствених сензибилитетских афинитета?

На ова и слична питања могуће је одговорити из перспектива свих актера инволвираних у различите процесе који се односе на афективни доживљај уметности. То су пре свега аналитичари свих провенијенција (научници и теоретичари уметности, културе и медија, истраживачи у областима књижевности, филозофије, психологије, антропологије, социологије, педагогије, библиотекарства). А то су и аутори уметничких дела, као и извођачи, јер је свако стварање уметничког дела један вид извођења (чак и кад су у питању визуелне уметности), а извођачи су истовремено и ствараоци, али и реципијенти дела које изводе. Сврха овогодишњег скупа је да се кроз плурализам и диверзитет релевантних мишљења осветли да ли је, и, ако јесте, у којој мери и на које начине феномен емпатије присутан у савременом уметничком стваралаштву и рецепцији уметничких дела, те на које начине се присуство емпатије у уметности рефлектује на друге друштвене и хуманистичке појаве у различитим културним срединама.

# ОБЛИЦИ УЧЕШЋА У РАДУ СКУПА: научни скуп ће се организовати уживо и онлајн путем *Zoom* апликације.

**ВРЕМЕ ИЗЛАГАЊА САОПШТЕЊА:** 15 минута

**РАДНИ ЈЕЗИЦИ СКУПА:** српски језик, енглески језик и словенски језици.

# РОК ЗА ДОСТАВЉАЊЕ ТЕМЕ САОПШТЕЊА СА АПСТРАКТОМ:

(на језику саопштења и на енглеском језику, до 250 речи и до 5 кључних речи)

до **15.08.2024.** на електронску адресу [bartf@artf.ni.ac.rs](mailto:bartf@artf.ni.ac.rs)

Пријавни формулар и инструкције за плаћање можете пронаћи **[н](http://www.artf.ni.ac.rs/бaлкaн-aрt-фoруm/" \l "1514070960052-4210dcc1-dc7d)a сajту Фaкултeтa умeтнoсти.**

**РОК ЗА ДОСТАВЉАЊЕ ОБАВЕШТЕЊА О ПРИХВАТАЊУ РЕФЕРАТА:** 01.09.2024.

**ИЗНОС КОТИЗАЦИЈЕ:** 4.000,00 динара или 35 евра за учеснике из иностранства, по средњем курсу Народне банке Србије на дан уплате. Приликом девизног плаћања котизације трошкови провизије банака падају на терет уплатиоца.

Уплатом котизације учесници скупа обезбеђују: књигу апстраката, уверење о учешћу на скупу, зборник рецензираних радова са научног скупа и коктел са храном и пићем.

**РОК ЗА УПЛАТУ КОТИЗАЦИЈЕ:** 15. 10. 2024.

**РОК ЗА ДОСТАВЉАЊЕ КОНАЧНЕ ВЕРЗИЈЕ РАДА:** 01. 03. 2025.

За све потребне информације можете се обратити организаторима скупа на адресу: **[bartf@artf.ni.ac.rs](mailto:bartf@artf.ni.ac.rs)**

Декан Факултета уметности Универзитета у Нишу

*Проф. др ум. Милена Ињац*